**দুধভাত**

**জহির**

আয় খোকা আয়, ভাত খাবে আয়

দুধ কলা দই দিয়ে

দেখ্ চেয়ে দেখ্, আপু খাবে দেখ্

মরিচ পান্তা পিয়ে।

আগে খেলে ভাত, আপু কুপোকাত

তুমি জিতে যাবে বেশ

দুধ কলা আছে, চলে এসো কাছে

খেলে দুই বারে শেষ।

খাবে খোকা খাবে ? হাত তালি পাবে

দাদা খুশী হবে খুব

দাদু বলে দাদু, ওরে সোনা জাদু

চাঁদ দিবে দেখ ডুব।

ক্ষুধা পেটে নিয়ে, ঐ দেখ টিয়ে

হা করে আছে ঠোঁট

মিউ ছানা চায়, ছুটে দেখো যায়

খাবে তারা হয়ে জোট।

চোখে ঘুম আসে, মাকে ডাকে পাশে

দাও তাড়াতাড়ি দাও

নাকে মুখে খেয়ে, নেয় আরো চেয়ে

মাকে বলে তুমি খাও।